Oulun Aluetaksi - Otaxi: Kyllä on paikoitellen. Ilmiö on haasteenamme ns. kasvukeskusalueen ulkopuolella erityisesti matalan kysynnän aikana. Asemapaikkaa koskevien vaatimusten ja päivystysvaatimusta koskevan ohjeistuksen puuttumisesta. Kilpailulainsäädäntö ei mahdollista välitysyhtiötä ohjeistamaan tai velvoittamaan autoilijoita toimimaan tietyllä alueella tai tiettynä ajankohtana. Tästä johtuen autoilijat tuottavat palveluaan vain silloin kuin pystyvät tai haluavat tai se on jollakin muulla tavalla arvioituna kannattavampaa. Aiemmin kaikki kantoivat tasaisesti vastuuta ja tuottivat palvelut kaikkina vuorokauden aikoina.

Pohjois-Pohjanmaa: Pohjanmaan Taksi - Otaxi Välitysalueellamme (22 kuntaa/kaupunkia Pohjois-Pohjanmaalla) saatavuus ei ole heikentynyt uuden lain aikana. Välityksessämme on kutakuinkin sama määrä takseja (240 kpl), jopa jokunen enemmän kuin ennen taksilain muutosta. Lakimuutoksen aikaan reilu vuosi sitten osa taksiyrittäjistä lopetti toiminnan ja silloin oli hetken aikaa muutamilla paikkakunnilla kalustoa liian vähän. Tilanne kuitenkin korjaantui nopeasti kun uusia yrittäjiä ja kalustoa tuli tilalle. Meidän alueella lieveilmiöt eivät ole niin suuria kuin isoissa kaupungeissa.

Keski-Suomen Aluetaksi: Taksien saatavuus on heikentynyt koko Keski-Suomen maakunnan alueella, samoin on kyllä heikentynyt taksien kannattavuuskin ja lähipalvelua ei välttämättä ole edes tarjolla. Hiljaisena aikana saatavuus voi muodostua jopa ajoittain ongelmaksi. Päivällä takseja pääsääntöisesti löytyy, tosin siinäkin voi olla viivettä. Tosin eihän pienillä paikkakunnilla ole hiljaiseen aikaan mikään muukaan palvelu käytettävissä tai sitä ei ole lainkaan. [...] Asiakkaalla on useita tilauskanavia, mutta juuri sen kanavan päässä ei välttämättä ole yhtään taksia tai ovat varattuja, tätähän ei tilausvaiheessa tiedä. Taksit kuuluvat erilaisiin järjestelmiin, mikä heikentää taksin saatavuutta.

Joensuun taksi - Taksi Itä-Suomi: Kaupungissa ei juurikaan mutta ns. viheralueilla on saatavuudessa tapahtunut muutosta huonompaan suuntaan. Päivystysvelvollisuuden poistuminen on aiheuttanut sen että hiljaisena aikana ei haluta päivystää.

Kanta-Häme: Taksi Häme: Taksin saatavuudessa on merkittäviä alueellisia eroja kaupunkiseutujen ja maaseutujen välillä. Nimenomaan ongelmia tulee ns. hiljaisen kysynnän aikaan maaseutupaikkakunnilla. Liikennepalvelulaki poisti taksitoiminnan keskeiset kulmakivet: liikennöintivelvoite, asemapaikka- ja päivystysvelvoitteen. Autoilijasopimuksin ei voi mitenkään enää hallita tilannetta. Ei pystytä reagoimaan kysynnän ja tarjonnan muutoksiin, nyt näemme (=välitysyhtiö) vain reaaliaikaisen tilanteen paljonko autoja on järjestelmässä mihinkin aikaan kirjautuneena.

Taksi Tampere: Emme koe mitään merkittävää muutosta tapahtuneen toimialueellamme taksin saatavuudessa uuden taksilain aikana.

Etelä-Savon Taksi: Tarkkoja tilastoja taksien saatavuudesta koko maakunnan alueelta ei ole, koska kaikkien paikkakuntien taksit eivät ole välityskeskuksen välityksessä ja yksityisasiakkaat tilaavat kyydit heiltä suoraan. Yöaikaan viivästyksiä on havaittu ja joissakin yksittäisissä tapauksissa asiakkaan aikataulut eivät ole pitäneet. Yleinen palvelutaso on maakunnassamme kuitenkin edelleen hyvällä tasolla. Automäärä maakunnan alueella on riittävä, mutta lakiperustaisen asemapaikka- ja päivystysvelvoitteen poistaminen on johtanut tilanteeseen, jossa vapaaehtoinen palvelutuotannon taso heittelee paikkakunnittain.

Kymenlaakson Taksi: Taksien saatavuudessa on ollut vaikeuksia jollain toiminta-alueellamme. Käytännössä toiminta-alueelle reuna-alueilla esiintyy enemmän saatavuusvaikeuksia, kuin keskusalueilla. Taksilakimuutoksen jälkeen asemapaikkavelvoite poistui, mitä useat yrittäjät ovat hyödyntäneet siirtymällä haja-asutusaluilta keskusaluille. Tällöin haja-asutusaluilla voi tulla tilanteita ettei takseja ole saatavilla useiden kymmenien kilometrien säteellä.

Etelä-Karjala: Taksi Saimaa: Meillä Taksi Saimaassa ei ole ollut ongelmia saatavuuden osalta, koska meillä Lappeenrannan / Imatran alueella on ajovuorot 24/7. Haja-asutusalueiden osalta ei ole varsinaista dataa saatavuudesta tai ongelmista, joten saamiemme palautteiden perusteella joitakin yksittäisiä viivästyksiä on tapahtunut, mutta onneksi suhteellisen harvoin.Syy näihin viivästyksiin on hyvin selvä, koska uudistunut lainsäädäntö ei velvoita jatkuvaan päivystykseen. Paras ohjeistus välttää viivästyksiä on tilata tiedossa olevat kyydintarpeet ennakkoon.

Uusimaa: Lähitaksi: On ja ei. Palvelut ovat keskittyneet aiempaan verrattuna sellaiselle alueille ja aikoihin, joissa ja jolloin on odotettavissa ”varmaa kysyntää”. Eli Uudellamaalla pks-alueelle on tullut paljon lisää palveluntarjoajia, ja osa vanhoistakin palveluntarjoajista on siirtänyt palvelujaan lähemmäs ”neonvaloja”. Haja-asutusalueilla ympärivuorokautinen taksien päivystys on heikentynyt merkittävästi. Ongelmia ei esiinny jatkuvasti, vaan keskittyen arkipäivien iltoihin ja öihin, sekä viikonloppuihin.